মজলিসে দাওয়াতুল হক বাংলাদেশ-এর ১৭তম ইজতেমা গত ০৪-০৩-১১ শেষ হয়েছে। যাত্রাবাড়ি মাদরাসায় অনুষ্ঠিত দুদিনব্যাপী এই ইজতেমায় সারা দেশ থেকে বিপুলসংখ্যক ধর্মপ্রাণ মুসল্লি ও ওলামায়ে কেরাম অংশ নেন। মজলিসে দাওয়াতুল হকের আমীর মহিউস্সুন্নাহ আল্লামা মাহমুদুল হাসানের সভাপতিত্বে অনুষ্ঠিত এ সমাবেশে আলোচনা করেন মদীনা ইউনিভার্সিটির অধ্যাপক ড. হাসান বিন মুসা, শাইখুল হাদীস আল্লামা আশরাফ আলী প্রফেসর  হামীদুর রহমান, মাওলানা ওমর আহমদ, মাওলানা আহমাদুল্লাহ আশরাফ, প্রিন্সিপাল মিজানুর রহমান, মুফতী মনসুরুল হক, মাওলানা আব্দুল মতীন বিন হুসাইন প্রমুখ। ইজতেমায় মুহিউস সুন্নাহ মাওলানা শাহ আবরারুল হক রহ.-এর খলিফা, মুরিদগণ অংশগ্রহণ করেন।  সভাপতির বক্তব্যে আমীরুল উমারা আল্লামা মাহমুদুল হাসান বলেন, সঙ্কটময় এ সমাজে মানবতার প্রকৃত মুক্তি ও শান্তি রয়েছে রাসুলুল্লাহ সাল্লাল্লালাহু আলাইহি ওয়াসাল্লাম-এর নির্দেশিত পথে। ইসলাম থেকে দূরে সরে পড়ার কারণে আজ বিশ্ব মুসলিমের এই দুরাবস্থা। সমাজে যদি শান্তি আনতে হয় আমাদেরকে ফিরে  যেতে হবে রাসুলের প্রদর্শিত সেই পথে। যে পথে শান্তি এসেছিল আজ থেকে চৌদ্দশত বছর আগে আরব সমাজে। তিনি আরো বলেন, আমরা নিজেকে মুসলমান বলে দাবি করি, কিন্তু আমাদের জীবনে রাসুলের সুন্নতের প্রতিফলন নেই। এ অবস্থা থেকে বেরিয়ে আসতে হবে। নিজের জীবনে সুন্নতে রাসুলের পরিপূর্ণ বাস্তবায়ন করার মাধ্যমে নিজেকে একজন প্রকৃত মুমিন হিসেবে গড়ে তুলতে হবে। আমাদের একথা মনে রাখতে হবে, মানবতার সকল সমস্যার একমাত্র মুক্তি রাসুলের প্রদর্শিত পথেই নিহিত রয়েছে।  যাত্রাবাড়ি প্রধান সড়কের পাশে অবস্থিত জামিয়া মাদানিয়ার ময়দানে নির্মিত বিশাল  প্যান্ডেল মসজিদে অনুষ্ঠিত ইজতেমায় আখেরি মোনাজাতে সাবেক রাষ্ট্রপতি হোসেইন মোহাম্মদ এরশাদসহ সরকারি বেসরকারি উচ্চপদস্থ কর্মকর্তাবৃন্দ, ব্যবসায়ী, চাকরিজীবীসহ সমাজের নানা শ্রেণী পেশার মানুষ অংশ নেন।